钦定古今图书集成/明伦汇编/官常典/第517卷 > 石抹卞
## 钦定古今图书集成/明伦汇编/官常典/第517卷 > 石抹卞

按《金史》本传：“卞本名阿鲁古列，五代祖王五，辽驸马
都尉。父五斤，为群牧使，从睿宗秋山。卞年十三，已能
射，连获二鹿，睿宗奇之，赐以良马及金吐鹘。天会末，
宗弼为右监军，召卞隶帐下，丁父忧。是时宗磐为太
师，挞懒为左副元帅，人争附之，使人召卞，卞不往，宗
磐、挞懒皆以罪诛，人多其有识。宗弼复取河南，与宋”
人战于颍州，汉军少却，卞身被七创，率勇士十馀骑
奋击败之。及宋称臣，宗弼选尝有劳者与俱入朝，授
卞忠勇校尉，迁宣武将军，除河间少尹，察廉升遂州
刺史，改寿州，再改唐州。丁母忧去官，起复唐州刺史。
海陵伐宋，卞为武毅军都督总管，由别道进兵，遇宋
伏兵数百人，以三百骑击败之，遂下信阳军及罗山
县。至奖州，宋守将弃城遁，因取其城。顷之，军士皆欲
逃归，阑子山猛安结汉军三猛安谋克，劫卞还，舍于
奖水之曲。卞乃阴约汉军将吏，乘夜掩杀，阑子山猛
安，复将其军。大定二年，除郑州防御使，以本官领行
军万户。伐宋，迁武胜军节度使。宋人请和。明年，有水
牛数百头自淮南走入州境，僚佐欲收之充官用，卞
不听，复驱过淮还之。迁河南尹，转西南路招讨使，改
大名尹。大名多盗而城郭不完，卞请修大名城，奏可。
城完葺，盗贼不得发。徙临洮尹，卒官，年六十三。